Амалия Хромиш

**Амалия Хромиш**, (*18. април 1951—†14. юний 2007), професорка русийского язика, новинарка, прекладателька, поетеса, културна творителька.

## Биоґрафия

Амалия Хромиш народзена 18. априла 1951. року у Дюрдьове. Оцец Яким и мац Серафа родз. Гарди. До основней школи почала ходзиц у Дюрдьове, а потим ше зоз родичами преселєла до Нового Саду дзе закончела ґимназию и Филозофски факултет, оддїл русийски язик и литературу. Вона була унука Янка Хромиша (1901-1966, псевдоним Бачи Горки), автора кнїжки писньох *Квиток младосци* хтора обявена 1939. року. Амалия любела буц у єй дїда, опатрала и читала кнїжки з його богатей библиотеки, и вон, напевно, мал одредзени уплїв на єй интелектуалне формованє. Як у пар нагодох сама гуторела "мой дїдо ме научел думац и розсудзовац". Дїдо Янко охрабрел свою унуку же би почала писац поезию и вона свойо писнї обявйовала у сараєвским  часопису за дзеци *Пионир* за хтори була у пар нагодох и наградзована. 

По дипломованю, кратши час Амалия Хромиш преподавала русийски язик у Ґимназиї у Руским Керестуре, а робела тиж и як редактор у Заводзе за видаванє учебнїкох у Новим Садзе.

У Радио-телевизиї Нови Сад Амалия Хромиш робела од 1976. по 2005. рок, скоро полни трицец роки. Слухаче ше єй дзечнє здогадую по радийских емисийох *Красне слово и музика* и *Стретнуца на 10*. Амалия Хромиш пририхтала и за потреби Рускей редакциї Телевизиї Нови Сад вецей емисиї и репортажи з велїх обласцох. 

На Фестивалу радия и ТВ националних меншинох у Ужгородзе достала награду за емисию з обласци красного слова и музики.

## Инши активносци
Була прекладатель зоз русийского на наш руски язик, окреме наукових роботох з обласци язика. Анґажовала ше и як судийски толмач за русийски и руски язик. 

Под час роботи у Радию Амалия Хромиш ше од 1976. року уключела и до театралней роботи у Новосадскей сцени Аматерского руского театра *Дядя*. По 1982. рок одбавела три замерковани улоги у театралних фалатох – *Дядя Ваня*, *Радован Треци* и *Спреводзкоше*. Же свою роботу як театрални аматер похопела озбильно – доказує и факт же з успихом закончела Драмски студио у сезони 1978/1979, на ґрупи ґлуми. 

Амалия Хромиш дзечнє сотрудзовала, як автор текстох (стихох), з композиторами та так настали вецей познати шпиванки хтори виводзени на наших фестивалох. Окреме успишну музику на єй тексти зложели члени ґрупи *Роса*. 
 
Член Дружтва за руски язик, литературу и културу Амалия Хромиш була од 1977. року. Була член Линґвистичней секциї та член Скупштини Дружтва. Дзечнє сотрудзовала и брала учасц у витвореню видавательних програмох Дружтва.
 
Амалия Хромиш ше похорела и 2005. року пошла до пензиї. Умарла 14. юния 2007. року у Новим Садзе. Похована є 16. юния 2007. року на руским теметове у Дюрдьове. 

**Леґат – дарунок** Амалиї Хромиш од понад 1000 (1071) кнїжкох (628 руских, 195 по сербски и 448 на других язикох) ше од 14. новембра. 2012. року и урядово  находзи у Основней школи у Дюрдьове.

### ТЕКСТИ ПИСНЬОХ

   

## Литература  и вязи

* Амалия Хромиш, биоґрафия и список композицийох у хторих похасновани єй писнї. *Червена ружа 1962-2011* Том II, бок 544.
* Serbsko-ruski slovnïk, Volume 1, Filozofski fakultet, Katedra za rusinski jezik i književnost, 1995 - 895 pages 
*  Jugoslavo-Ruthenica II: роботи з рускей филолоґиї и историї :: COBISS+ 
* Здогадованє  - автор Амалия Хромиш, Ерато над Коцуром, билтен Клуба писательох, новинарох, публицистох и прекладательох ISSN 0354-8678  (ч. 8, 2005, стр. 63-65) 

## Вонкашнї вязи

* Ирина Давосир МАТАНОВИЧ - портрет оперскей диви, автор Амалия Хромиш, ТВ Войводина
* Амалия Хромиш, Тексти єй писньох на хтори компоновани шпиванки

## Референци


Катеґория:Руснаци у Сербиї
Катеґория:Новосадянє
Катеґория:Поета
Катеґория:Народзени 1951
Катеґория:Умарли 2007
Катеґория:Наставнїки
Катеґория:Новинаре
Катеґория:Текстописци за композициї
Катеґория:18. април
Катеґория:14. юний